Folketing
2008-11-18

Undskyld jeg siger det, men hr. Rasmus Prehn er fuldstændig galt afmarcheret i den sag her, fuldstændig - altså, det bliver jeg nødt til at sige. For det første er det ikke korrekt, at Venstres ordfører, hr. Kristian Pihl Lorentzen, skulle have benægtet det, det gjorde Venstres ordfører slet ikke. For det andet har det, at det tilskud er blevet fjernet igen, jo ikke betydet, at der er blevet færre passagerer, og at trafikken kører dårligere eller noget som helst. Jeg vil da gerne bede om den analyse, der viser den årsagssammenhæng. Forholdet er rent faktisk det, at analyser viste, at det tilskud på de 360 mio. kr., man gav tilbage i 1997, stort set ikke medførte flere passagerer. Jeg mener at erindre, at det i hvert fald var under 3 pct. flere passagerer, der var i den periode, og en del af det var i virkeligheden forårsaget af bedre forbindelser over Storebælt. Så det gav stort set ikke nogen effekt, og derfor besluttede den her regering, at det nok gav bedre effekt, at vi styrkede jernbanen ved at investere mere i jernbanen, og det har nok mere betydning for den kollektive trafik. Så når nu taksttilskuddet ikke gav nogen passagerfremgang, kan man jo heller ikke påstå, at det at tage det væk igen har givet en passagertilbagegang. Det hænger simpelt hen ikke sammen.